google/wiki40b huggingface dataset:
Brasilucanus

Utseende

Nokså små, blankt rødbrune biller. Hodet er bredt skovlformet, uten påfallende forstørrede kjever hos hannene. De nyreformede fasettøynene sitter oppe på hodet, som er betydelig utvidet mot sidene. Beina er korte og brede, føttene (tarsene) er redusert til ett enkelt, flatt ledd. Beina kan foldes tett inntil kroppen. Dekkvingene har fordypede lengdefurer. Slekten ligner lite på andre hjortebiller, kan derimot overflatisk minne om noen gjødselbiller (Aphodiinae).

Levevis

Ingenting er kjent med sikkerhet om disse billenes liv, men ut fra utseendet, med lemmer som kan foldes tett inn til kroppen og glatt overflate, har man antatt at de lever underjordisk i maur- eller termitt-tuer.
De har blitt samlet inn med feller som fanger flygende insekter, så de er trolig aktive flygere.

Utbredelse

Slekten er kjent fra Brasil, Peru og Fransk Guyana.
Bayerisches Musiker Lexikon Online

Bayerisches Musiker-Lexikon Online (BMLO) er et personleksikon hovedsakelig konsentrert om bayersk musikkhistorie.
Leksikonet knytter prosopografisk en mengde kulturvitenskapelige enkelttemaer. Med rundt 28 000 datasett (per 2014) er BMLO en av de mest omfangsrike biografiske musikkleksika i verden. Tilgangen er helt fri, og det er ikke nødvendig å registrere seg.
Mange av datasettene inneholder bilder, grafikk, noteeksempler, verkfortegnelser, dessuten lyd- og videofiler i den grad de er opphavsrettslig mulig å bruke.
Presidentvalget i USA 2020

Utgangspunkt

Den sittende presidenten Donald Trump stiller til gjenvalg for Republikanerne. Siden valgtapet i 2016 har Demokratene stått uten klar leder. Valgsuksessen i mellomvalgene 2018 var viktig for partiet, men frembragte ingen opplagt kandidat. Seriøse kandidater som formelt har erklært sin vilje å stille er blant andre Bernie Sanders, Elizabeth Warren og tidligere visepresident Joe Biden. En spekulasjon rundt en mulig kandidatur av Oprah Winfrey har fått en del medieoppmerksomhet, men Winfrey selv har gjort det klart at hun ikke er interessert i å stille.

Valgbarhet

Artikkel 2 i USAs grunnlov fastslår at man må være såkalt natural-born citizen («født statsborger») for å kunne bli valgt, uten at dette begrepet er definert i loven. Dette er fortolket dithen at man ikke er blitt statsborger gjennom naturalisering, men må være født på amerikansk jord. Videre må man være minst 35 år gammel og ha bodd i USA i minst 14 år.

Prosedyre

Presidentvalget i USA blir gjennomført ved hjelp av 51 separate valg i de enkelte delstatene og District of Columbia. Gjennom disse valgene blir det kåret valgmenn (elektorer), det såkalte valgmannskollegiet (Elecoral College), som imidlertid ikke møtes, men hvis elektorer avgir stemmene i sine respektive hovedsteder. Dette finner sted første mandag efter annen onsdag i desember i valgåret.
Noen, men ikke alle, delstater forplikter elektorene til å stemme på presidentkandidaten velgerne har utpekt, og det er skjedd en rekke ganger at et mindre antall har avgitt slike «avvikende» stemmer. Under valgene i 2016 avholdt ti elektorer seg fra å stemme eller avga stemmer for andre kandidater enn befolkningen i delstaten deres hadde valgt. Det er det største antallet i valghistorien. Både Hillary Clinton og Donald Trump tapte stemmer på denne måten. Antallet valgmenn som representerer hver stat blir avgjort av folketallet på grunnlag av sist gyldige folketelling, som blir foretatt hvert tiende år. For valgene i 2012, 2016 og 2020 gjelder tallene fra folketellingen i 2010.
Valgmannskollegiet, som består av 538 elektorer, stemmer frem  presidenten og visepresidenten.

Fremgangsmåte

De større partienes delstatsorganisasjoner avholder ordinært primærvalg, hvor medlemmene – og i noen stater partiløse velgere – stemmer frem sin kandidat til det avgjørende landsmøtet i selve valgåret. Slik avstemning foregår enten ved hjelp av valgurner eller ved at medlemmene samles i et allmannamøte og diskuterer seg frem til partiets kandidat. Ved stemmelikhet avgjøres kandidaten ved myntkast, i Nevada ved korttrekning. Imidlertid påligger det ikke partiene i delstatene å holde slike primærvalg, og det er ikke uvanlig at de avstår fra dem, i særdeleshet når deres egen kandidat stiller til gjenvalg, og derved automatisk blir utpekt som kandidat.
Fylkesvei 4382

Fylkesvei 4382 går mellom Bø og Torlandsmyra i Hå kommune. Veien er 520 meter lang.
Frem til 2019 hadde veien betegnelsen fylkesvei 163.
Robert Gonsalvo Major

Liv og virke

Major ble dødsdømt da organisasjonens opprør brøt sammen, og flyktet fra henrettelse i Belfast.
Major ble gjemt i en sukkertønne og smuglet om bord i et frakteskip, og i mai 1798 ble tønnen satt på sjøen og Major fløt i land i Kristiansand havn. Han ble snart en ledende mann innen byens forretningsliv, og grunnla blant annet Kongsgård Garveri i 1804.
Major giftet seg i 1802 på ny i Kristiansand med Sophie Benedicte Weidemann, søsteren til juristen og eidsvollsmannen Lauritz Weidemann. Hun og Major fikk ni barn. Den sjuende var sønnen Herman Wedel Major, som ble en av norsk psykiatris fedre og tok initiativ til opprettelse av Kristiansand Dollhus som utviklet seg til Eg Sykehus – landets andre psykiatriske sykehus. Datteren Sophie Ottilia giftet seg med Heinrich Ernst Schirmer.
Etterhvert ble Major svært formuende, pleiet vennskap med Herman Wedel Jarlsberg, og kjøpte blant annet Ullern gård fra Peder Anker, Jarlsbergs svigerfar. Også Henrik Wergeland var en venn av familien, og startet på det medisinske studium samtidig med Majors sønn Herman Wedel. Men i 1832 utviklet det seg en strid med Weidemann-familien om retten til blant annet Ullern gård, og Robert Major ble skilt og gikk inn i personlige økonomiske nedgangstider.
Major begikk selvmord i 1839, og Henrik Wergeland skrev da diktet «Robert Major»:
Hvor yndigt maa ei Irland være!
Dets Skov er mørk, dets Høi hvor grøn!
Hvor ligt Slavinden ei, hvis Ære
er Skjønhed og en Helt til Søn.

---
Han vilde did med Magt — hvor syndigt!
Med Magt han vilde did igjen.
Men Irland, hvor er Irland yndigt
og hvor barmhjertig Himmelen.
Også Wergelands dikt Spanjolen er tilegnet Robert Major.
Øl er i alle fall øl

Øl er i alle fall øl er et musikkalbum med Den norske studentersangforening, utgitt i 1976.
Jabirustork

Taksonomi

Jabirustorken ble tidligere av og til inkludert i Ephippiorhynchus, fordi atferden minner.

Biologi

Jabirustorken blir normalt omkring 122–140 cm høy, avhengig av kjønn. Hannen blir endel større enn hunnen og veier typisk cirka 5 902–8 100 g, mens hunnen typisk veier cirka 4 300–6 356 g. Vingespennet ligger omkring 230–260 cm. Fjærdrakten er helhvit, mens halsen og hodet hovedsakelig er nakent og sort. Nebbet er prominent, sort i fargen og kraftig. Arten har en karakteristisk rød ring av hud rundt nedre del av halsen, i skillet til den hvite fjærdrakten.
Arten er utbredt fra fra det sørøstre Mexico og fragmentert sørover gjennom deler av Mellom-Amerika og store deler av Sør-Amerika øst av Andes, til det nordlige Argentina. Jabirustorken er terrestrisk og trives primært i våtmarkssytemer som Pantanal og Esteros del Iberá og på fuktig savanne som llanosen. Den eter fisk (80 %), frosker, slanger, insekter, små kaimaner og skilpadder med mer.
Jabirustork er normalt en stilletidende fugl, når den ikke er i redet. Den kan av og til klappe (dobbelt- eller trippelklapp) med nebbet, om den blir alarmert. Når den er i redet kan den gi fra seg hostelyder når den ankommer eller drar. Av og til også noen lengre serier med nebbklapping under paringslek.
Hekketiden varierer med utbredelsen. I Belize og Mexico legger hunnen typisk i november–desember. I Esteros del Iberá i Argentina gjerne i august–oktober. Eggleggingen skjer solitært eller små grupper i opp mot seks reder. Redet er enormt og bygges gjerne i toppen av ei palme, som kan dø av det (spesielt etter gjentatte suksessfulle sesonger med egglegging). Gjenbruk av reder er vanlig. Selve redet kan ha en diameter på opp mot 200 cm og en dybde på 100 cm. Det er i hovedsak bygget av kvist og leire. Hunnen legger gjerne 3–4 (2–5) egg. Avkommet er dunkledd med hvit dun. De får normalt full fjærdrakt etter 80–95 dager, men i Belize kan det ta opp mot 100–115 dager. Foreldrene fortsetter å mate avkommet i ytterligere to måneder.
Undersøkelser med radiomerkede fugler antyder, at fugler i Pantanal flyr sørover og tilbringer perioden november–juni i det nordlige Argentina.
Făgăraș og Alba Iulia storerkebispedømme

Historie

Alba Iulia eparki var det første rumensk-katolske eparkiet som ble grunnlagt (i 1700). 1721 skiftet det navn til Făgăraș eparki, og i 1737 ble setet flyttet til Blaj. Eparkiet var i begynnelsen underlagt Esztergom erkebispedømme. Med opprettelsen av to ytterligere rumensk-katolske eparkier i 1853 (Gherla og Lugoj) ble imidlertid Făgăraș eparki opphøyet til metropolitanerkeeparki over disse. Samtidig ble navnet endret til Făgăraș og Alba Iulia. Opphøyelsen til storerkebispedømme skjedde i 2005 gjennom pave Benedikt XVI.
Marque

Marque er en 31,6 km lang elv nord i Frankrike, og en av sideelvene til Deûle fra høyre. Den har sitt utspring nær landsbyen Mons-en-Pévèle. Elven renner gjennom departementet Nord og gjennom de østlige delene av storbyområdet til Lille. Den renner nordover gjennom landsbyene Pont-à-Marcq, Tressin, Croix og Marcq-en-Barœul, og munner til slutt ut i Deûle i Marquette-lez-Lille.
Lumbago (band)

Lumbago var et norsk nyveiv-band som eksisterte fra 1979 til 1984. Forgjengeren het Bygerlijaen Lumbago.
Sommeren 1979, etter en opptreden i NRKs Halvsju, brøt vokalist Morten Jørgensen, bassist Stein Gulbrandsen og trommeslager Trond Armand Larsen ut og startet Lumbago sammen med Thanasis Zlatanos, etter å la lagt stilen om fra fusion-rock til nyveiv. Samme år skrev bandet kontrakt med Polygram, og deres første singel "Gi meg noe ekte" ble utgitt våren 1980. Den ble lansert med en helsides annonse i Dagbladet, noe som vakte betraktelig oppsikt og gjorde bandet omstridt. Høsten 1980 utkom debutalbumet Alt og litt ekstra, som ble nominert til Spellemannpris i klassen "Ny-rock". NRK produserte en av landets første moderne musikkvideoer til låta Berit har fått leggene barbert, som ble vist i programmet Videoteket den tjuetredje september, 1980. 
Oppfølgeren Cabaret Marzipan ble utgitt i oktober året etter, men allerede før albumet utkom, hadde Polygram sagt opp kontrakten fordi selskapet var misfornøyd med at debuten ikke solgte mer enn enn i overkant av 4000 eksemplarer. Som følge av dette ble  
Cabaret Marzipan ikke markedsført. Albumet solgte 2000 eksemplarer. 
Lumbago ble oppløst våren 1982 som følge av indre stridigheter. Deretter startet Jørgensen det såkalte Lumbago II med ny besetning, blant andre Arne Berggren. Denne versjonen av Lumbago utgav bare singelen Grønt lys i 1983, hvorpå bandet ble oppløst.
Grunnskole i Norge

Grunnskole er en betegnelse for den obligatoriske, 10-årige skolegangen for barn i alderen fra 6 til 16 år i Norge. Grunnskolen omfatter alle barne- og ungdomsskolene i landet. Grunnskole-utdanningen reguleres av Opplæringslova. Kommunene har ansvaret for driften av de offentlige grunnskolene, mens private driver de såkalte friskolene, det vil si private, statsstøttede grunnskoler og videregående skoler med egenbetaling.
Grunnskolen omfatter barneskolen, som har 1. til 7. klassetrinn fordelt på småskoletrinnet (1.-4.) og mellomtrinnet (5.-7.), samt ungdomsskolen (ungdomstrinnet) som har 8. til 10. klassetrinn. I de siste årene har det blitt mer vanlig med såkalte 1-10 skoler. En rekke nye skoler bygges nå med en samlokalisering av alle trinn fra 1. til 10. klasse og med en felles rektor og lærerstab.
Grunnskole-avgangsprøver tas oftest ved slutten av 10. skoleår men kan tas hvor tidlig som helst så lenge eleven er fritatt fra videre opplæring i grunnskolens pensum i faget.

Historikk

Den niårige grunnskolen ble innført i Norge i 1969. Den erstattet da den syvårige folkeskolen samt skolene på nivået mellom folkeskolen og gymnaset, dvs. realskolen (som kvalifiserte til gymnaset) og framhaldsskolen (som ikke kvalifiserte til gymnaset, men var et mindre teoretisk alternativ til realskolen).
I 1997 ble det innført skolestart i Norge for barn det året de fyller seks år. Samtidig ble grunnskolen tiårig. Tidligere begynte elevene på første trinn ett år seinere, det vil si som 7-åringer, og barneskolen omfattet derfor 1. til 6. trinn og ungdomsskolen 7. til 9. I forbindelse med Reform 97 hoppet alle elever i skolen over et år; hvis de gikk i 5. trinn før reformen gikk de i 7. trinn året etter. Alle skoleelever som begynte på første trinn fra 1988 til 1996 hoppet over et år. 1. trinn før 1997 tilsvarer 2. trinn etter 1997.
Verneområder i Oslo

Noter

Noen av verneområdene går også på tvers av fylkesgrensene og kan derfor opptre på andre fylkeslister enn denne. For Oslos del går også flere av verneområdene på tvers av bydelsgrensene.
Vernearealet som er oppgitt gjelder for hele det verna området, også når områdene går på tvers av fylkes- og kommunegrenser. Arealet kan derfor ikke uten videre legges sammen for hver enkelt kommune eller fylket som sådan.
Legg også merke til at fram til 1967 ble det kun vernet punktobjekter, mest spesielle trær (foruten de første nasjonalparker andre steder i landet). Så fikk vi naturvernåret 1970, og fra da er det vernet landskapsvernområder, naturreservater og noen få naturminner, ingen punktobjekter.
Fylkesvei 122 (Sogn og Fjordane)

Fylkesvei 122 (Fv122) i Sogn og Fjordane gikk mellom Fosse og Refsdal i Vik kommune. Veien var 3,6 km lang.
2019 ble veien del av fylkesvei 5601.
Abbaye de Saint-Germain-des-Prés

Abbaye de Saint-Germain-des-Prés er et benediktinerkloster i Paris, som har gitt navn til den omliggende bydel. Klosteret har en anseelig mengde verdifulle manuskripter.

Kirkens og områdets historie

Klosteret ble opprettet på 500-tallet, under kong Childebert I (som regjerte 511–558), og er gravsted for merovingene. Som wn virkning av kirkens forbindelser med kongehuset ble det meget rikt.
I 542, mens Childebert førte krig i Spania og beleiret Saragossa, fikk han høre at innvånerne æret martyren Vincent av Saragossa. Biskopen av Saragossa gav kongen helgenens relikvier, som han så tok med seg til Paris, og befalte at en kirke skulle oppføres for å huse relikviene, på et sted der kongen kunne se den over jordene. «Prés» betyr jorde på fransk.
Sankt Vincents kirke stod ferdig i 558 og ble innviet av biskop Germain den 23. desember, samme dag som Childebert døde. I kirkens nærhet ble det bygd et kloster, hvis abbed hadde såvel åndelig som verdslig jurisdisjon over Saint-Germain og dens omgivelser til omkring 1670.
Kirken ble plyndret og nedbrent flere ganger av normannerne på 800-tallet. I år 1014 ble kirken gjenoppbygd og gjeninnviet i 1163 av pave Alexander III til minne av Germanus av Paris, Childeberts rådgivere, biskop av Paris, og helgen. Da kong Filip II August bygde bymuren rundt Paris, havnet kirken utenfor.
Koret med sin østre abside er et tidlig eksempel på en strebebue.
Klosterkirken gav navn til det kvarter som etterhvert vokste frem omkring den. Det utgjør en del av Quartier Latin, ettersom kirken donerte et stykke land, Pré aux Clercs, ved Seinen til universitetet i Paris.
Under 1600-tallet var området et av de mest ettertraktede ved Rive Gauche. Margareta av Valois overtalte abbeden til å donere et stykke land til henne, der hun bygde et palass, og området ble byens det mest fasjonable, frem til 1700-tallet.
Klosteret var et sentrum for de katolske intellektuelle frem til den franske revolusjon, da det ble stengt. Klosteret ble ødelagt av en eksplosjon og brann, og den gjenstående klosterkirken kalles Église de Saint-German-des-Prés.
Den franske filosofen René Descartes' levninger hviler i kirken.

Kroer, bohemer og kulturradikalere

Området Saint-Germain-des-Prés tilhører 6. arrondissement. I området er det mange kjente kaféer, som Les Deux Magots og Café de Flore. I 1950-årene var dette område et berømt bohemkvarter, som ble frekventert både av Jean-Paul Sartre, Simone de Beauvoir og andre eksistensialister og av lettristene Guy Debord, Ivan Chetcheglov med flere, av hvem de sistnevnte hadde familiekroen Moineau som sitt sentrum, beskrevet i Jean-Michel Mensions bok «The Tribe». Mange litterære verker hr beskrevet trakten med Boris Vian, Gabriel Matzneff, Jean-Paul Caracalla og Nicolas Grenier.
Chersonesia

Utseende

Ganske små sommerfugler, vingene er som oftest noe flikete, hvite, oransje eller brune med smale, mørke tverrstriper.
De ligner på slekten Cyrestis men er betydelig mindre, vingene er mindre flikete og vingenes grunnfarge er oftest oransje.

Levevis

Larvene lever på trær i fiken-slekten (Ficus). Disse sommerfuglene har en forholdsvis langsom og «vimsete» flukt og har blitt beskrevet som «papirlapper som flyr i vinden». De flyr ikke langt avgårde, men holder seg nær til visse grener. Trolig besøker de sjelden blomster, men suger til seg væske fra sølepytter, sopp og honningdugg fra bladlus.

Utbredelse

Slekten er utbredt fra India i vest til Sulawesi i øst.
Alternativbevegelsen

Alternativbevegelsen er en betegnelse på en rekke moderne tankesystemer, ofte med tilhørende organisasjoner, som fremholder interesse for alternativ medisin, holisme, esoterisme og åndelighet. 
Alternativbevegelsens tilhengere ønsker ofte å være en motvekt mot det de anser for et overrasjonalisert samfunn og vil at skillet mellom vitenskap og åndelighet skal bli mindre. De ønsker i større grad allmenn aksept i samfunnet som noe mer enn bare en åndelig bevegelse. Iblant taler de imot det de hevder er Vestens materialistiske og mannsdominerte karrieresamfunn. 
En organisert interessegruppe er Alternativt nettverk.
Drammens Skifabrikk

Drammens Skifabrikk var en norsk skiprodusent.
Fabrikken ble grunnlagt i Schultz gate 6 av Henry Auensen og Bjarne Næss. Auensen døde i 1929 og Næss ble eneeier. Fabrikken lagde alle sorter ski av hickory og ask, og eksporterte vintersportsutstyr til Europa og Nord-Amerika. Fabrikken fikk gullmedalje ved Drammensutstillingen i 1930, og ble i løpet av 1930-årene flyttet til Bjørnstierne Bjørnsons gate 8 , snere til Konnerudgaten 8 og til sist Griffenfeldts gate 1. Fabrikken beskjeftiget i storhetstiden om lag 50 ansatte på 600 kvadratmeter. En av de ansatte var Birger Ruud,  legendarisk norsk skiløper, en annen var Willi Kment, østerriksk fotballtrener, som trente Drafn i 1954-55, og senere det norske landslaget. Fabrkken startet senere karorresifabrikk og garderobehylleavdeling. Fabrikken ble nedlagt tidlig på 1970-tallet.
Onan

Onan var ifølge Det gamle testamente i Bibelen Judas sønn og omtales i 1 Mos. 38:8-10. Ordet onani er avledet fra navnet Onan.
Da Onans eldre bror Er døde (1. Mos. 38:7: «Men Er, Judas eldste sønn, gjorde det som var ondt i Herrens øyne, og Herren lot ham dø») anmodet Juda Onan å gjøre Ers enke gravid. Onan innså at barnet ikke kom til å bli hans, derfor «lot han sæden gå til spille på jorden», men det Onan gjorde «var ondt i Herrens øyne, og han lot også ham dø».
Dette er det eneste tilfellet i Mosebøkene hvor Gud dreper et menneske uten å bruke et annet medium, som en engel eller pest.

Tolkninger av historien

De tidligste tolkningene av historien gikk på at Onan hadde vanæret sin døde bror og sneket seg unna sine forpliktelser i forbindelse med leviratisk ekteskap. Hans synd var etter denne tolkningen altså det å nekte å gi sin avdøde bror en arving.  
En annen jødisk fortolkning er at Onan ble straffet fordi han spilte sin sæd. Denne tolkningen er lagt til grunn for forbudet mot både onani og coitus interruptus. I middelalderen tok katolske teologer også med forbud med prevensjon. Denne tolkningen ble viktig i kristendommen, og kirkefaderen Hieronymus skrev: «Men jeg undrer meg over at kjetteren Jovianian setter Judah og Tamar frem for oss som eksempel, dersom det ikke kanskje er slik at til og med løse kvinner gir ham glede; eller Onan, som ble drept fordi han ikke unnet sin bror sæd. Tror han at vi aksepterer noen annen seksuell omgang enn den for å lage barn?»
Klemens av Alexandria nevner ikke Onan spesifikt, men reflekterer de samme tanker: «På grunn av at den er gitt av Gud for menneskehetens forøkelse, skal ikke sæd ejakuleres for ingenting, ei heller skal den skades, ei heller skal den spilles.» og «å ha samleie av annen grunn enn for å lage barn er å gjøre skade på naturen».
Noen moderne bibelforskere mener at den viktigste synden Onan begikk var å bryte reglene for det leviratiske ekteskapet, og teksten kan da leses som en klargjøring av at loven var innstiftet av Gud og at man ved å bryte den kunne nedkalle guddommelig straff over seg selv. Svakheten i denne tolkningen er at det finnes andre eksempler på brudd på loven som ikke ble straffet slik. En mulig forklaring er at det i 2. Mosebok er foreskrevet ydmykelse som straff for brudd på leviratisk lov, men denne straffereaksjonen ble foreskrevet noen få hundre år etter at historien om Onan fant sted. Det kan altså ha vært en endring i denne perioden som allikevel gjør tolkningen mulig. 
Det er også en passasje i 3. Mosebok, kapittel 15, som nevner rituell urenhet som følge av samleie, og da impliserer at onani ikke er belagt med dødsstraff.

Lignende Bibelsteder

Matteus 22:24 og Første mosebok 38:8-10 som viser til Femte mosebok 25:5-6

Matteus 22:24  Mester! Moses har sagt: Om en mann dør barnløs, skal hans bror gifte seg med hans hustru og holde oppe slekten for sin bror.
Dante's Peak

Handling

Dantes Peak er en liten by på nordvestkysten av USA med rundt 8000 mennesker. Byen har nettopp blitt kåret som den nest beste byen i hele USA. I kjølvannet av dette, ønsker en rik forretningsmann å etablere en bedrift i byen. Flere uregelmessigheter i byens nærliggende vulkan skaper imidlertid usikkerhet og forskeren Harry Dalton (Pierce Brosnan) tilkalles derfor for å undersøker saken. Han finner flere indikasjoner som tyder på at noe kan være i gjære nede i vulkanen. Harrys sjef Paul er imidlertid nølende med å sette byen i full beredskap, for bare en falsk alarm kan påføre byen store økonomiske skader. Harry er imidlertid sikker i sin sak, og flere indikasjoner kommer til syne når et ungt par blir funnet i hjelkokte i en varmekilde. Dermed tar Paul med seg et team til byen, og foretar ytterligere målinger av vulkanen, men finner fortsatt ingen indisier sterke nok til å overbevise.
Mbeya (region)

Geologi

I februar 2012 ble det meddelt at den kollapsede vulkanen som ligger omkring 200 km nord for Mbeya, Ngualla, hadde en av de største forekomstene av sjeldne jordoksider i verden.
Focke-Wulf Fw 61

Focke-Wulf Fw 61 var verdens første kontrollerbare helikopter. Det ble designet og bygget på begynnelsen av 1930-tallet av Heinrich Focke og Gerd Achgelis ved Focke Achgelis fabrikken i Tyskland, og fløy første gang 26. juni 1936 under navnet Fa 61.
Skroget var basert på treningsflyet Focke-Wulf Fw 44 Stieglitz. Til dette var montert to utriggere med kontraroterende rotorer som ble drevet av en enkelt 110 hk motor.
Kun en prototype ble bygget ved Focke-Wulffabrikken. Denne ble vist frem av testpilot Hanna Reitsch under en innendørs oppvisning i Deutschlandhalle i Berlin i februar 1938. Senere satte Fw 61 flere rekorder, blant annet i høyde (3427 m) og distanse (230 km).
Stabekk Janitsjarorkester

Stabekk Janitsjarorkester (SJO) er et janitsjarkorps på Stabekk i Bærum. Korpset teller om lag 45 medlemmer, og deltar i 2.divisjon i NM for janitsjarkorps.

Historie

Korpset ble stiftet høsten 1918 under navnet Stabekk Private Musikkforening, av og for tidligere skolekorpsmusikanter. Som første amatørkorps spilte Stabekk Janitsjarorkester direkte på NRK radio i 1923. 
Først mot slutten av 50-tallet åpnet korpset for kvinnelige medlemmer. 
I 1984 ble Stabekk Janitsjarorkester norgesmestre i NM for janitsjarkorps, og har senere vunnet 1.divisjon i 1994 og 2. divisjon i 2009.